ইন্দ্রকুমার সিংহ

ইন্দ্রকুমার সিংহ বিষ্ণুপ্রিয়া মণিপুরী সাহিত্য জগতর ইঙাল ঙাল নক্ষত্র আগ। গিরকর জরম ১৯৩২ খ্রিস্টাব্দর ২৫ নভেম্বর ( বাংলা ১৩৩৯ মারির ৯ আগন) কাছাড় জেলার নরসিংহপুর লয়ার পাকইরপার গাঙে। গিরকর পিতৃদেবর নাঙহান শ্রী নিংথেম সিংহ বারো মালক শ্রীমতি আকুপীসেনা সিংহ।

বিষ্ণুপ্রিয়া মণিপুরী সাহিত‍্যৎ মুলত গল্পকার বারো নাট্যকার আগ হিসাবে গিরকরে পেয়ার। গিরকরে বিষ্ণুপ্রিয়া মণিপুরী সাহিত‍্যর পইলাকার সার্থক গল্পকারগ বুলানি অকরের। গিরকর লেংকরা গল্পর সংখ্যা ১৬। ম্যাজিক রিয়েলিটি বারো বাস্তবস্পর্শী পরিণতি গিরকর গল্পর অন্যতম বৈশিষ্ট্য। গিরকে বিষ্ণুপ্রিয়া মণিপুরী গদ্য সাহিত্যরে পৌরাণিক বার লৌকিক য়ারির বৃত্তগৎত নিকালিয়া আরাক ঙাল পথ আগো দেহাদেসিল। গিরকর সফল নাট্যকার আগৌ। গিরকর লেংকরা জরাসন্ধ, সেন্সাস, কৈলাশে লৈলাট এসাদে নাটক এতা নানান নাট্যদলে মঞ্চস্থ করেসি। শক্তিশালী হিউমার বারো বক্তব্য গিরকর নাটকর বৈশিষ্ট্য।

ব্যক্তিগত জীবনে ইন্দ্রকুমার সিংহ গিরক দুগো পুতক বারো চারিগ নিঙলর জনকগ। গরগিথানকর নাঙহান স্বর্গীয়া ভানুমতি সিংহ। গিরক সক্রিয় সমাজকর্মী আগ। বিশেষত নরসিংপুর লয়াৎ বুদ্ধিবৃত্তিক, অর্থনৈতিক বারো সামজিক উন্নয়নে গিরকর অবদান উল্লেখযোগ্য। গিরক বিষ্ণুপ্রিয়া মণিপুরী সাহিত্য সভাসহ নানান সামাজিক সংগঠনর লগে যুক্ত আসিল। জীবদ্দশায় সাহিত্যিক আগ হিসাবে সরকাররাংতৌ পেনশন পেইল।

২০১৯ সালর ১৭ মার্চ তারিখে রাতি ৮:১৪ বাজিৎ গিরক দৌর খয়া পেইল।

 ইন্দ্রকুমার সিংহর সাহিত্য 

উপন্যাস: থাম্বালেইর প্রেম

নাটক:

 #     দোষি
 #     মণিহারা
 #     কৈলাশে লৈলাট
 #     কৃষক কল্যাণ সমিতি
 #     জরাসন্ধ
 #     ইলেক্‌সন
 #     সেন্সাস
 #     স্বর্গর রাজনীতি
 #     আকাশস্থ নিরালম্ব
 #     হরি বলা এ হরি
 #     ধূমকেতু
 #     উলট শাস্ত্র
 #     কাব্যলোকে সেনারূপ

অনুবাদ:
    ইশ্বরর প্রেম (ভাগবৎগীতার ভাবানুবাদ)

 মিলাপ অসে পাতাহান 
থাক:বিষ্ণুপ্রিয়া মণিপুরী সাহিত্যিক